Laagwaterbrûe met relings beveilig | News24
Laagwaterbrûe met relings beveilig
Motoriste kan nou met meer vrymoedigheid die twee laagwaterbrûe in Loerie gebruik nadat ongeveer R400?000 se veiligheidsmaatreëls hier aangebring is. Die verbeterings is aangebring nadat minstens 13 mense glo al by die brug afgery en verongeluk het.
'n Jaar nadat nóg vier mense by die Loerie-laagwaterbrug gesterf het, word relings vir veiligheid aangebring.
"Die brug voel sommer ­breër. Ons kan nou die brug se volle wydte benut en steeds veilig voel," sê Robbie Robinson, 'n inwoner van Loerie wat skaars 100 m van die laagwaterbrug bly.
Die Burger het verlede jaar die brug, wat oor die Loeriespruit strek, besoek nadat 'n VW Golf met vyf insittendes van die brug afgestort het. Vier insittendes, waaronder 'n kleuterseun, het in die ongeluk verdrink.
"Die water langs die bruggie is so diep dat slegs die een wiel van die motor bo die water uitgesteek het," sê Robinson na afloop van verlede jaar se ongeluk.
In 'n vorige voorval is vier lede van 'n gesin by die brug dood toe hul VW Kombi van die brug afgeloop het.
Inwoners se pleidooi om veiligheid is gehoor en die brug is teen 'n koste van R400 000 beveilig.
Beplanning het reeds verlede jaar begin en konstruksiewerk is teen die einde van verlede maand voltooi.
Volgens Hendrik du Toit, die projek se kontrakteur, het sy span spesiale klampe vir die burg se relings laat maak, en daarby ook 86 gespesialiseerde boute gebruik om die relings aan die beton vas te maak. "Die brug bevat baie staal, en ons het die gespesialiseerde boute gebruik om die relings stewig en veilig vas te maak."
Du Toit sê soortgelyke veiligheidsmaatreëls is by 'n nabygeleë laagwaterbrug in Loerie aangebring om verdere verdrinkings te voorkom